Öryggishandbók

**Leikskólinn sjónarhóll**

sveitarfélagið hornafjörður

2019

Efnisyfirlit

[2 Öryggishandbók Sjónarhóls 1](#_Toc18007729)

[3 Velferð barna og ungmenna 1](#_Toc18007730)

[3.1 Sýn skólans á velferð 1](#_Toc18007731)

[3.2 Forvarnir 2](#_Toc18007732)

[3.3 Réttur barna 2](#_Toc18007733)

[3.4 Tilkynningarskylda til barnaverndarnefnda 3](#_Toc18007734)

[3.5 Starf leikskólans gegn ofbeldi 3](#_Toc18007735)

[4 Netöryggi 3](#_Toc18007736)

[5 Slysavarnir og líkamlegt öryggi 4](#_Toc18007737)

[5.1 Forvarnir og fræðsla 4](#_Toc18007738)

[5.1.1 Fræðsla starfsfólks um öryggismál 4](#_Toc18007739)

[5.2 Öryggisferlar og viðbragðsáætlun 5](#_Toc18007740)

[5.2.1 Hlutverk og ábyrgð 5](#_Toc18007741)

[5.2.2 Reglubundnar æfingar á viðbragðsáætlunum 5](#_Toc18007742)

[5.2.3 Tegundir viðbragðsáætlana 6](#_Toc18007743)

[5.2.4 Grunnupplýsingar um barn vegna slysa og bráðaveiki 6](#_Toc18007744)

[5.3 Sjúkrakassi 7](#_Toc18007745)

[5.3.1 Notkunarreglur sjúkrakassa 7](#_Toc18007746)

[6 Öryggi í námsumhverfinu 7](#_Toc18007747)

[6.1 Fyrirbyggjandi aðgerðir 7](#_Toc18007748)

[6.1.1 Starfsfólk leikskólans 8](#_Toc18007749)

[6.1.2 Hljóðvist 8](#_Toc18007750)

[6.1.3 Rödd og raddvernd 8](#_Toc18007751)

[6.1.4 Matmálstímar 8](#_Toc18007752)

[6.1.5 Heitir drykkir 8](#_Toc18007753)

[6.1.6 Húsgögn 8](#_Toc18007754)

[6.1.7 Hurðir, hurðapumpur og klemmuvarnir 9](#_Toc18007755)

[6.1.8 Fataherbergi 9](#_Toc18007756)

[6.1.9 Upplýsingatöflur 9](#_Toc18007757)

[6.1.10 Þurrkskápar 9](#_Toc18007758)

[6.1.11 Bekkir 9](#_Toc18007759)

[6.1.12 Opnanleg fög 9](#_Toc18007760)

[6.1.13 Speglar og myndir 10](#_Toc18007761)

[6.1.14 Eldhús 10](#_Toc18007762)

[6.1.15 Eiturefni og eitraðar plöntur 10](#_Toc18007763)

[6.1.16 Rafmagnsöryggi 10](#_Toc18007764)

[6.1.17 Kerti og eldfim efni 10](#_Toc18007765)

[6.1.18 Íþróttasalir/hreyfirými 10](#_Toc18007766)

[6.2 Námsgögn og leikföng 10](#_Toc18007767)

[6.2.1 CE merkingar 11](#_Toc18007768)

[6.2.2 Leikföng fyrir 0-3 ára 11](#_Toc18007769)

[6.2.3 Kokhólkur 11](#_Toc18007770)

[6.3 Nokkur atriði til athugunar við innkaup á leikföngum 11](#_Toc18007771)

[6.3.1 Leikföng og annað að heiman 11](#_Toc18007772)

[6.3.2 Trampólín 12](#_Toc18007773)

[6.3.3 Holukubbar 12](#_Toc18007774)

[6.4 Námsumhverfi úti 12](#_Toc18007775)

[6.4.1 Lýsing 12](#_Toc18007776)

[6.4.2 Ljósastaurar, girðingar og hlið úr járni 12](#_Toc18007777)

[6.4.3 Ruslaskýli, tunnur og gámar 12](#_Toc18007778)

[6.4.4 Hjólastandar 13](#_Toc18007779)

[6.4.5 Umferð og bílastæði við skólalóð 13](#_Toc18007780)

[6.4.6 Göngustígar og gangstéttir 13](#_Toc18007781)

[6.4.7 Tröppur, rampar og handrið 13](#_Toc18007782)

[6.4.8 Hálka 13](#_Toc18007783)

[6.4.9 Leikvallatæki 13](#_Toc18007784)

[7 Eftirlit 14](#_Toc18007785)

[8 Öryggi í ferðum á vegum leikskóla 14](#_Toc18007786)

[8.1 Rútuferðir 15](#_Toc18007787)

[8.2 Bátsferðir 15](#_Toc18007788)

[8.3 Sundferðir 15](#_Toc18007789)

[8.4 Akstur með börn í bílum starfsmanna 15](#_Toc18007790)

[9 Slys 15](#_Toc18007791)

[9.1 Að hefja skyndihjálp og sinna barni þar til sjúkrabíll kemur 15](#_Toc18007792)

[9.2 Að koma ró á svæðið – hinn slasaði gengur alltaf fyrir 16](#_Toc18007793)

[9.3 Fyrstur á slysstað 16](#_Toc18007794)

[9.4 Fjögur skref skyndihjálpar 16](#_Toc18007795)

[9.5 Greiningarstig áverka 17](#_Toc18007796)

[9.6 Hringt á sjúkrabíl og sjúkrakassi sóttur 17](#_Toc18007797)

[9.7 Hvernig á að hringja í Neyðarlínuna – 112 17](#_Toc18007798)

[9.8 Viðbrögð gagnvart vitnum og öðrum börnum á slysstað 18](#_Toc18007799)

[9.9 Tilkynning til foreldra um slys á barni 18](#_Toc18007800)

[9.9.1 Slys sem ekki eru talin lífshættuleg 19](#_Toc18007801)

[9.9.2 Lífshættulegt ástand 19](#_Toc18007802)

[9.10 Eftir slys 19](#_Toc18007803)

[9.10.1 Skráning slysa í leikskólanum 19](#_Toc18007804)

[9.10.2 Hvenær á að skrá slys í leikskólanum? 19](#_Toc18007805)

[9.10.3 Að hverju þarf að gæta þegar skráð er? 20](#_Toc18007806)

[9.10.4 Undirritun foreldra á slysaskráningarblaðið og afrit af því 20](#_Toc18007807)

[9.10.5 Hvað er gert við slysaskráningarblöðin? 20](#_Toc18007808)

[9.11 Lögregluskýrsla 20](#_Toc18007809)

[9.11.1 Slys á börnum sem gera skal lögregluskýrslu fyrir: 21](#_Toc18007810)

[9.12 Endurskoðun öryggismála eftir slys 21](#_Toc18007811)

[9.13 Viðtal við foreldra eftir alvarlegt slys 21](#_Toc18007812)

[9.13.1 Foreldraráð og foreldrafélag 22](#_Toc18007813)

[9.14 Tilkynning á slysi - Hvert ber að tilkynna? 22](#_Toc18007814)

[9.14.1 Tilkynning til sveitarfélagsins 22](#_Toc18007815)

[9.14.2 Heilbrigðiseftirlit 22](#_Toc18007816)

[9.14.3 Tilkynningar til tryggingafélaga 22](#_Toc18007817)

[10 Almannavarnir og eldvarnir 22](#_Toc18007818)

[10.1 Rýming 23](#_Toc18007819)

[10.2 Eldvarnir 23](#_Toc18007820)

[10.3 Náttúruvá 23](#_Toc18007821)

[10.3.1 Viðbrögð við jarðskjálfta 23](#_Toc18007822)

# Öryggishandbók Sjónarhóls

Öryggishandbók leikskólans Sjónarhóls er unnin af fræðslustjóra Sveitarfélagsins Hornafjarðar og leikskólastjóra Sjónarhóls. Öryggishandbókin er styttri útgáfa af Handbók um velferð og öryggi barna í leikskólum sem unnin var af mennta- og menningarmálaráðuneytinu, Sambandi íslenskra sveitarfélaga, Herdísi Storgaard og Þorláki Helga Þorlákssyni.

Öryggishandbókin er ætluð starfsfólki leikskólans Sjónarhóls. Öryggishandbókin er ekki tæmandi heldur er eins og áður segir um styttri útgáfu af Handbók um velferð og öryggi barna að ræða þar sem aðalatriði eru dregin saman. Í Handbók um velferð og öryggi barna í leikskólum kemur fram að hún sé m.a. ætluð skólastjórnendum, kennurum og öðrum sem starfa í leikskólum til stuðnings við gerð öryggishandbókar, öryggisáætlana og viðbragðsáætlana fyrir leikskóla. Hér er farin sú leið að nýta hluta handbókarinnar til að auðvelda starfsfólki leikskólans að fylgja eftir leiðbeiningum um öryggi og velferð barna á leikskólanum. Handbók um velferð og öryggi barna í leikskólum skal samt sem áður vera aðgengileg starfsfólki leikskólans Sjónarhóls.

# Velferð barna og ungmenna

Skólinn er griðastaður barna og ungmenna og hvílir mikil ábyrgð á öllu starfsfólki skóla til að búa börnum vellíðan og öryggi í daglegu starfi. Velferð barna er sameiginlegt verkefni skóla og heimila. Það er mikilvægt að börn fái notið bernsku sinnar og eigi góðar minningar úr skóla. Þegar fjallað er um velferð nemenda er horft til þriggja þátta. Þeir eru: • Félagslegt öryggi nemenda og að þeir séu metnir út frá eigin verðleikum. • Tilfinningalegt öryggi nemenda sem finna væntumþykju annarra. • Traust þar sem nemendur átta sig á að þeir geti treyst þeim sem eru að mennta þá. Með ofbeldi er í þessari handbók átt við andlegt, líkamlegt og kynferðislegt ofbeldi í öllum birtingarmyndum þess.

## Sýn skólans á velferð

Bernsku- og unglingsárin eru mikilvægt skeið í ævi hvers einstaklings og eiga skólar að leitast við að haga störfum sínum í sem fyllstu samræmi við stöðu og þarfir barna og unglinga. Skólastarfið miðar að virkri þátttöku þeirra í lýðræðissamfélagi innan skóla sem utan. Í lögum um leikskóla eru skýrar áherslur á öryggi og velferð og hvatt er til góðs og farsæls samstarfs allra sem að skólasamfélaginu koma. Allir geta verið sammála um að nemendur eiga rétt á að eiga góðar minningar úr skóla hvort heldur er úr námi, félagslífi eða tilfinningalega. Barn sem líður vel í skóla, á góða vini og getur tekið beinan þátt í að móta góðan skóla er líklegra til að ná árangri í skóla og það hefur áhrif á skólabrag. Góður árangur barns í skóla hefur einnig áhrif á heilsufar þess. Barn sem býr við tilfinningalegt og félagslegt öryggi í skóla er líklegt til að geta metið stöðu sína og náð árangri á eigin forsendum.

Í lögum nr. 90/2008 um leikskóla segir að meginmarkmið uppeldis og kennslu í leikskóla skuli meðal annars vera að:

* hlúa að börnum andlega, vitsmunalega og líkamlega í samræmi við þarfir hvers og eins svo að börnin fái notið bernsku sinnar
* stuðla að víðsýni barna og efla siðferðisvitund þeirra
* leggja grundvöll að því að börn verði sjálfstæðir, virkir og ábyrgir þátttakendur í lýðræðisþjóðfélagi
* rækta hæfileika barna til tjáningar og sköpunar í þeim tilgangi m.a. að styrkja sjálfsmynd þeirra, heilbrigðisvitund, öryggi og hæfni til mannlegra samskipta.

Leikskólinn er, næst á eftir heimili barnsins, mikilvægasta umhverfi þess og þar mótast meðal annars félags- og tilfinningaþroski að hluta. Því er mikilvægt að skólar móti sér sýn á velferð og birti hana í skólanámskrá sinni.

Starfsfólk leikskólans ber ábyrgð á að börnum líði vel í skólanum. Í skólanum á barnið að fá tækifæri til að þroska og nýta hæfileika sína og njóta bernsku sinnar. Skólinn á, í samstarfi við foreldra, að kappkosta að fylgjast með og efla alhliða þroska allra barna, veita þeim hollt og hvetjandi uppeldisumhverfi og stuðla að öryggi þeirra og vellíðan.

Leikskólinn á að hafa frumkvæði að því að stuðla að góðu samstarfi heimilis og skóla með það að markmiði að tryggja farsælt skólastarf, almenna velferð og öryggi nemenda. Kennurum og öðru starfsfólki ber að sýna fjölbreyttum fjölskyldugerðum, menningu og aðstæðum skilning og virðingu. Í leikskólanum á að leggja áherslu á sjálfstæði og frumkvæði og hvetja hvert barn til að taka ábyrgð á sjálfu sér.

## Forvarnir

Leikskólinn skal vinna markvisst að forvörnum með því að stuðla markvisst að velferð barna og farsælli skólagöngu þeirra þar sem hugað er að andlegri, líkamlegri og félagslegri vellíðan. Fræðsla til starfsmanna, foreldra og barna er mikilvægur þáttur forvarna.

Í leikskólanum gefst tækifæri til að efla heilbrigði og stuðla markvisst að velferð og vellíðan óháð efnahag og aðstæðum á heimili barnsins. Starfsfólk leikskólans skal ávallt bera velferð barnsins fyrir brjósti og leggja sig fram um að tryggja öryggi, vellíðan og vinnufrið til þess að barnið geti notið skólagöngu sinnar.

## Réttur barna

Leikskólanum ber að sinna forvarnarstarfi með því að stuðla markvisst að velferð barna og farsælli skólagöngu þeirra. Starfsfólk leikskólans skal grípa til viðeigandi ráðstafana ef þörf krefur þannig að öll börn fái notið sín sem best. Samkvæmt barnalögum, nr. 76/2003, á barn rétt á að lifa, þroskast og njóta verndar, umönnunar og annarra réttinda í samræmi við aldur sinn og þroska og án mismununar af nokkru tagi. Óheimilt er að beita barn hvers kyns ofbeldi eða annarri vanvirðandi háttsemi. Það sem barni er fyrir bestu skal ávallt hafa forgang þegar teknar eru ákvarðanir um málefni þess. Barn á rétt á að láta skoðanir sínar í ljós í öllum málum sem það varðar og skal tekið réttmætt tillit til skoðana þess í samræmi við aldur og þroska.

## Tilkynningarskylda til barnaverndarnefnda

Í barnaverndarlögum, nr. 80/2002, stendur að hverjum þeim sem stöðu sinnar og starfa vegna hefur afskipti af málefnum barna og verður í starfi sínu var við að barn búi við óviðunandi uppeldisskilyrði, verði fyrir áreitni eða ofbeldi, eða að barn stofni heilsu sinni og þroska í alvarlega hættu, sé skylt að gera barnaverndarnefnd viðvart. Sérstaklega er skólastjórum, kennurum, þroskaþjálfum og öðrum þeim sem koma að málefnum barna í skólasamfélaginu skylt að fylgjast með hegðun, uppeldi og aðbúnaði barna og gera barnaverndarnefnd viðvart ef ætla má að aðstæður barns séu óviðunandi. Tilkynningaskylda gengur framar ákvæðum laga eða siðareglna um þagnarskyldu viðkomandi starfsstétta. Á vef Barnaverndarstofu má finna verklagsreglur um tilkynningaskyldu starfsmanna leik-, grunn- og framhaldsskóla til barnaverndarnefnda.

## Starf leikskólans gegn ofbeldi

Í lögum og reglugerðum er ekki kveðið á um skyldur leikskóla til að móta sér stefnu um aðgerðir gegn ofbeldi. Andi laga um leikskóla og aðalnámskrá leikskóla felur þó í sér hvatningu til að leikskólar setji sér stefnu til að koma í veg fyrir og bregðast við líkamlegu, andlegu og félagslegu ofbeldi og félagslegri einangrun

# Netöryggi

Leikskólinn hefur sett sér viðmiðunarreglur um myndatökur, myndbandsupptökur og birtingu myndefnis. Reglurnar eru í viðauka 1.

SAFT (Samfélag, fjölskylda og tækni) og samtökin Heimili og skóli hafa í samvinnu við mennta- og menntamálaráðuneyti tekið saman almenn viðmið um birtingu myndefnis, meðferð upplýsinga um börn á netinu og notkun samfélagsmiðla. Viðmiðin gilda einkum um heimasíður skóla, íþróttafélaga og annarra sem koma að æskulýðs- og tómstundastarfi. Hægt er að tilkynna um ólöglegt og óviðeigandi efni á neti í gegnum ábendingahnapp Barnaheilla.

# Slysavarnir og líkamlegt öryggi

Allir starfsmenn leikskólans (bæði fastráðnir og lausráðnir) þurfa að kunna skyndihjálp leikskólabarna og viðhalda þeirri þekkingu með því að fara yfir og æfa reglulega viðbrögð við slysum og vá. Mikilvægt er að allir starfsmenn leikskólans kunni að bregðast við slysi á fumlausan hátt og er það á ábyrgð leikskólastjóra að svo sé.

## Forvarnir og fræðsla

Leikskólastjóri skal sjá til þess að haldið sé námskeið í slysavörnum og skyndihjálp leikskólabarna annað hvert ár þar sem starfsmenn endurnýja skyndihjálparréttindi sín. Þeir sem halda slysavarnarnámskeið fyrir starfsmenn leikskóla skulu hafa til þess bæra þekkingu og reynslu. Einnig er mikilvægt að starfsmenn leikskóla æfi reglulega viðbrögð við mismunandi slysum.

* Þegar nýir starfsmenn hefja störf í leikskólanum er mikilvægt að þeim sé gefið tækifæri til að sækja námskeið í slysavörnum og skyndihjálp leikskólabarna eins fljótt og auðið er.
* Leikskólastjóri á að hafa yfirlit yfir alla starfsmenn sem hafa lokið skyndihjálparnámskeiði. Bent er á að gott er að halda yfirlit yfir þá starfsmenn sem hafa farið á slysavarnarnámskeið í öryggishandbók leikskólans.

Allt starfsfólk leikskóla ber ábyrgð á börnum meðan þau eru í leikskólanum og verður að grípa inn í ef barn sýnir af sér hegðun sem getur leitt til slysa. Starfsfólk þarf að vera meðvitað um hvaða hættur geta leynst í leikskólum og umhverfi þeirra. Einnig á starfsfólk að sýna þá ábyrgð að taka strax úr umferð ónýt leikföng og bilaða hluti sem leitt geta til slysa við notkun.

Nauðsynlegt er að skrá börn þegar þau koma í leikskólann og þegar þau fara heim til að tryggja að starfsmenn hafi ávallt yfirlit yfir réttan fjölda barna í leikskólanum. Eðlilegt er að leikskólinn setji sér verklag varðandi það ef annar aðili en forsjáraðili sækir barnið.

### Fræðsla starfsfólks um öryggismál

Öryggi barna í leikskólum er forgangsmál. Það er því mikilvægt að allt starfsfólk leikskólans fái þjálfun í öryggismálum. Mikilvægt er að þjálfun í öryggismálum byrji um leið og starfsmaður tekur til starfa og að því sé fylgt eftir. Það sem þarf að hafa í huga fyrir allt starfsfólk leikskólans er meðal annars:

* Námskeið um slysavarnir og skyndihjálp annað hvert ár til að starfsmenn geti endurnýjað skyndihjálparréttindi sín.
* Árleg könnun á kunnáttu og þekkingu starfsmanna í öryggismálum og viðbrögðum skólans við slysum, bruna og annarri vá.
* Regluleg þjálfun starfsmanna í viðbragðsáætlunum og öryggisferlum skólans.

Fyrir nýja starfsmenn þarf sérstaklega að huga að:

* Kynningu á viðbragðsáætlunum og öryggisferlum skólans.
* Kynningu á staðsetningu sjúkrakassa og öryggisblaða.
* Slysavarnanámskeiði eins fljótt og auðið er.

## Öryggisferlar og viðbragðsáætlun

Skriflegir og virkir öryggisferlar eiga að vera í leikskólanum og hanga uppi á áberandi stað/stöðum. Mikilvægt er að slíkt svæði sé tilgreint sem neyðarstöð. Allt starfsfólk á að kunna öryggisferla leikskólans og hafa auðveldan aðgang að skriflegum upplýsingum um þá. Kynna þarf verkferla viðbragðsáætlana fyrir nýju starfsfólki og afleysingastarfsfólki á fyrstu starfsdögum þess í leikskólanum.

### Hlutverk og ábyrgð

Skilgreina þarf ábyrgð starfsfólks í starfslýsingu og hlutverk þess í viðbragðsáætlun. Allt starfsfólk á að vita hvert hlutverk þess er ef upp kemur neyðarástand. Stjórnendur öryggismála (öryggisvörður og öryggistrúnaðarmaður) á leikskólanum eiga að tryggja öryggi barna, eigið öryggi, öryggi starfsfólks, að unnið sé eftir viðbragðsáætlunum og gerð áhættumats. Áhættumat er áhrifarík aðferð við að tryggja hámarksöryggi barna í leikskólum. Áhættumat á að byggja á skráningu leikskólans á slysum þar sem áverkar eru flokkaðir á grundvelli alvarleika. Með því móti verður matið faglegt og hægt að fyrirbyggja að alvarlegir atburðir endurtaki sig.

### Reglubundnar æfingar á viðbragðsáætlunum

Mikilvægt er að viðbrögð við ólíkum aðstæðum, s.s. alvarlegum slysum, eldi eða náttúruvá séu æfð reglulega. Með því að æfa mismunandi viðbragðsáætlanir reglulega verður þekking og færni starfsfólks meiri og betri. Það eykur líkur á að unnt sé að bregðast fumlaust við mismunandi aðstæðum. Mikilvægt er að leikskólastjóri feli einum starfsmanni að fylgjast með æfingunni og skrá niður hvernig gengur þannig að ef upp koma vandamál sé skráning að æfingu lokinni sem farið er yfir, það sem miður fór er rætt og fundnar leiðir til úrbóta. Slíkt ferli er mjög lærdómsríkt og eykur öryggi starfsfólks.

* Viðbragðsáætlanir vegna slyss og eldsvoða er mikilvægt að æfa tvisvar sinnum á ári.
* Viðbragðsáætlun við vá er mikilvægt að æfa einu sinni á ári.

### Tegundir viðbragðsáætlana

Gera þarf hið minnsta þrjár tegundir neyðaráætlana sem taka mið af hættunni.

1. **Viðbrögð við slysi**
   * 1. Meta þarf ástand hins slasaða út frá skyndihjálparþekkingu.
     2. Hringja í 112
     3. Tryggja öryggi á slysstað.
     4. Veita slösuðum aðhlynningu.
   1. **Viðbrögð við eldsvoða**
      1. Koma öllum út og safna saman á fyrirfram ákveðnum stað.
      2. Hringja í 112
      3. Nafnakall
      4. Veita slösuðum aðhlynningu.
   2. **Viðbrögð við náttúruvá**
      1. Koma öllum í öruggt skjól og safna saman á fyrirfram ákveðnum stað.
      2. Hringja í 112
      3. Nafnakall
      4. Veita slösuðum aðhlynningu.

### Grunnupplýsingar um barn vegna slysa og bráðaveiki

Mikilvægt er að leikskólinn hafi nauðsynlegar grunnupplýsingar um þau börn sem eru í skólanum. Upplýsingarnar þurfa að vera skriflegar og geymdar á aðgengilegan hátt þar sem allt starfsfólk leikskólans veit um þær og getur nálgast þær þegar þörf krefur, t.d. þar sem sjúkrakassinn er geymdur og aðrar upplýsingar um viðbrögð við eldsvoða, slysum eða náttúruvá.

Foreldrar bera fyrst og fremst ábyrgð á að grunnupplýsingar séu réttar. Í byrjun hvers skólaárs er mikilvægt að leikskólinn hafi frumkvæði að því að yfirfara upplýsingarnar í samráði við foreldra og fái ávallt upplýsingar um breytingar.

*Nauðsynlegar grunnupplýsingar um barn vegna slysa og bráðaveikinda*

* Nafn barns.
* Kennitala barns.
* Er barn með ofnæmi, nauðsynlegt að skrá öll þekkt ofnæmi.
* Er barnið með greindan sjúkdóm, mikilvægt að skrá heiti sjúkdóms og læknis sem annast barnið.
* Tekur barnið lyf að staðaldri, mikilvægt að skrá heiti lyfs, magn og tímasetningu inntöku.
* Nöfn foreldra, heimilisfang, heimasími, farsími, vinnusími og vinnustaður (nauðsynlegt að skrá heiti hans, deild ef um stóran vinnustað er að ræða og heimilisfang).
* Nafn á þeim sem hægt er að hafa samband við ef ekki næst í foreldra, heimilisfang, heimanúmer, farsími, vinnusími og vinnustaður.
* Taka þarf fram ef foreldrar eiga erfitt með að skilja eða tala íslensku og tilgreina móðurmál þeirra.

## Sjúkrakassi

Í sjúkrakassa á aðeins að vera nauðsynlegur búnaður, svo sem rúlla plástur (bréfplástur, heftiplástur), lítil skæri (stálskæri), flísatöng (riffluð), 10 cm krepbindi (teygjubindi) eða næsta stærð við, 7,5 cm krepbindi (teygjubindi) eða næsta stærð við, skyndiplástur 4 cm (tauplástur), skyndiplástur 6 cm (tauplástur), 1 fetill (þríhyrningur), 5 stk. 10-30 ml saltvatn 0,9% og 5 bómullarpinnar í lokuðu plasti (plastfilmu).

Annað getur tafið starfsfólk við að finna það sem leitað er að. Allir starfsmenn leikskólans verða að kunna að nota fumlaust þann búnað sem er í sjúkrakassanum.

### Notkunarreglur sjúkrakassa

Mikilvægt er að leikskólastjóri feli einum starfsmanni ábyrgð á sjúkrakassa. Ábyrgðarmaður sjúkrakassa sér um að í honum sé ávallt sá búnaður sem þar á að vera. Eftir notkun á sjúkrakassa þarf ábyrgðarmaður að fara yfir innihald hans. Ef einhvern búnað vantar í kassann á að gera tafarlausar úrbætur á því. 6 sjúkrakassar hið minnsta skulu vera í leikskólanum. Mikilvægt er að sjúkrakassar séu ávallt aðgengilegir og að allir starfsmenn viti um staðsetningu þeirra.

# Öryggi í námsumhverfinu

Mikilvægt er að starfsfólk leikskólans sé meðvitað um þá hættu sem getur steðjað að börnum í nánasta umhverfi s.s. af tækjum og tólum og sjái fyrir þær hættur sem hugsanlega geta komið upp.

## Fyrirbyggjandi aðgerðir

Ganga þarf úr skugga um að ekki leynist hættur í umhverfi barna sem geta valdið þeim alvarlegum slysum og því er mikilvægt að allt umhverfið sé eins öruggt og hægt er. Æskilegt er að búið sé að fyrirbyggja eins mikið af hættum og hægt er og gera áhættumat.

### Starfsfólk leikskólans

Meta þarf hverju sinni hversu margt starfsfólk þarf að vera til staðar. Ef starfsfólk þarf að bregða sér frá er mikilvægt að annað starfsfólk sé látið vita. Þetta er gert til að tryggja að það sé ávallt starfsmaður á staðnum ef slys verður. Ef tryggt er að einn starfsmaður sé ávallt á staðnum þá er mögulega hægt að afstýra slysum.

### Hljóðvist

Hávaði hefur ekki einungis áhrif á heyrn og nám. Þekkt er að hávaði veldur streitu og getur haft aðrar neikvæðar afleiðingar á andlega og líkamlega líðan barna. Til að meta áhrif hávaða á nám og líðan nemenda í skólum er mikilvægt að við reglulegar kannanir sé spurt sérstaklega út í hljóðvist og vinnuaðstæður barna. Mikilvægt er að mælingar séu miðaðar við börn og taki sérstakt tillit til heyrnar- og hljóðnæmni þeirra sem og þeirrar starfsemi sem fram fer í leikskólanum. Mikilvægt er að allur búnaður sé keyptur með góða hljóðvist í huga

### Rödd og raddvernd

Starfsfólk leikskólans þarf að kunna á atvinnutæki sitt, röddina, og vita hvað getur skaðað það. Rödd þeirra sem vinna með börnum þarf að vera áheyrileg og geta gegnt ætlunarverki sínu, barnið þarf að hafa gagn af hlustun og umhverfið má ekki spilla þar fyrir. Reyndin er hins vegar sú að alltof oft vinna þessir þrír þættir – rödd, hlustun og umhverfi – illa saman.

### **Matmálstímar**

Á matmálstíma, þegar heitur matur er á borðum, er mikilvægt að hugað sé að því að nægilega margt starfsfólk sé til staðar til að tryggja megi öryggi barna. Matarvagn skal vera staðsettur það langt frá matarborðum að börn geti ekki togað matarílát yfir sig. Mikilvægt er að setja reglur um öryggi í matmálstímum til að koma í veg fyrir brunaslys.

### Heitir drykkir

Heitir drykkir geta valdið alvarlegum bruna á börnum. Því ætti starfsfólk aldrei að fara með heita drykki inn í leikrými barna. Með leikrými barna er átt við öll svæði leikskólans úti og inni sem börn hafa aðgang að.

### Húsgögn

Bókaskápa og hillur, óháð hæð þeirra, á að festa við vegg. Algengt er að þessir innanstokksmunir séu notaðir til að afmarka leikrými í takmarkaðan tíma. Ganga þarf frá öryggi þeirra á viðeigandi hátt t.d. með því að setja festingar á skápana sem auðvelt er að losa. Sé um varanlega staðsetningu slíkra innanstokksmuna að ræða á að koma fyrir festingu á veggi.

Mikilvægt er að beisli séu í öllum háum stólum við matarborð og að börn noti beisli í samræmi við þroska og aldur. Til að koma í veg fyrir köfnunarslys er mikilvægt að strax sé gert við eða skipt um áklæði á svampdýnum og sessum þegar það slitnar en börn plokka gjarnan svampinn og setja í munninn.

### Hurðir, hurðapumpur og klemmuvarnir

Mikil klemmuhætta fylgir útidyrahurðum í leikskólum. Ganga þarf úr skugga um að hurðapumpa sé á útidyrahurð. Hurðapumpur eru gerðar fyrir mismunandi þyngd hurða, því er mikilvægt að val á hurðapumpu sé í samræmi við þyngd og gerð hurðar.

### Fataherbergi

Í fataherbergjum getur plássleysi skapað fallhættu ef fatnaður og ýmis búnaður sem tilheyrir börnum er hafður á gólfinu. Ef háar hillur eru fyrir ofan fatahólf barna myndast hætta á að hlutir falli á börnin þegar verið er að toga hluti niður. Hættan er sérstaklega mikil þegar um mjög þunga hluti er að ræða eins og barnabílstóla eða þungar töskur. Ef hillur eru til staðar fyrir aukabúnað barna þarf að ganga þannig frá að ekki skapist hætta á að hlutir geti fallið yfir börn.

### Upplýsingatöflur

Staðsetning á upplýsingatöflum í fataherbergjum eða á göngum skiptir máli þegar kemur að öryggi yngri barna. Gæta þarf þess að teiknibólur séu ekki notaðar eða litlir segulkubbar sem passa í kokhólk.

### Þurrkskápar

Ef þurrkskápar eru staðsettir í fataherbergjum eða í herbergjum sem börn hafa auðvelt aðgengi að skal gæta þess að þeir hitni ekki mikið að utan svo að börn brenni sig ekki á þeim við snertingu. Ef skápur hitnar mikið að utan þarf að koma honum fyrir í rými sem börn hafa ekki aðgang að.

### Bekkir

Öruggast er að bekkir séu festir við gólf til að koma í veg fyrir að þeir falli yfir fætur barna. Mikilvægt er að gæta þess að ekki myndist hættulegt bil á milli veggjar og bekkjar. Mesti þunginn í bekkjum er að ofan en það gerir þá oft og tíðum valta.

### Opnanleg fög

Mikilvægt er að opnanleg fög sem eru í hæð barna séu með öryggislæsingu. Öryggislæsingin verður að vera stillt með þeim hætti að gluggaopið sé ekki meira en 9 cm. Velja þarf stormjárn sem ekki eru hættuleg börnum.

### Speglar og myndir

Allir speglar í leikskólum skulu vera festir á ramma en ekki klemmur. Speglar eiga að vera úr óbrjótanlegu gleri eða límdir á spjald þannig að ef þeir brotna kemur í þá sprunga en glerbrotin frá þeim detta ekki yfir börnin.

### Eldhús

Í eldhúsum er mikið af hættulegum hlutum s.s. ýmis tæki til matreiðslu, beittir hnífar, skæri, plastfilmur og pokar og því þarf að vera hægt að loka eldhúsinu.

### Eiturefni og eitraðar plöntur

Öll eiturefni og önnur hættuleg efni eiga að vera í læstri geymslu og ganga þarf þannig frá að börn hafi ekki aðgang að þeim. Tryggja þarf að börn komist ekki í handspritt.

### Rafmagnsöryggi

Samkvæmt byggingarreglugerð nr. 112/2012 skulu vera lekastraumsrofar (lekaleiðar) í öllum byggingum. Lekastraumsrofi er öryggisbúnaður sem kemur í veg fyrir rafmagnsslys. Rík krafa er gerð til rafmagnstækja og öryggis þeirra

### Kerti og eldfim efni

Fara skal þannig með eld, eldfim og önnur hættuleg efni að sem allra minnst hætta sé á því að eldsvoði eða tjón af völdum mengunar geti hlotist af þeim. Æskilegt er að banna alla notkun kerta í leikskólanum. Öll umgengni við opinn eld skal vera varfærnisleg og ekki skal skilja logandi kerti eftir eftirlitslaust eða á meðan starfsmaður víkur frá. Kveikjara og eldspýtur skal geyma í læstum hirslum.

### Íþróttasalir/hreyfirými

Í íþróttasölum/hreyfirýmum er mikilvægt að hafa sem minnst af húsgögnum eða öðrum búnaði sem börn geta hlaupið á eða geta fallið yfir þau. Þegar börn eru í hreyfileikjum þarf starfsfólk að vera til staðar og grípa inn í ef börn sýna af sér hættulega hegðun.

Ekki má hafa glerkúpla á ljósum sem geta brotnað í boltaleikjum og fallið yfir börn. Best er að setja upp sérstök ljós með vörn eins og notuð eru í íþróttamannvirkjum. Skarpar brúnir, gluggakistur og ofnar eiga að vera varin sérstaklega.

## Námsgögn og leikföng

Við val á leikföngum verður að hafa í huga að þau hæfi aldri og þroska þeirra barna sem koma til með að nota þau. Mikilvægt er að skoða viðvörunarmerkingar vel og fara eftir þeim leiðbeiningum sem fylgja leikfanginu. Leikföng/leiktæki skulu uppfylla kröfur reglugerðar um öryggi leikfanga og markaðssetningu þeirra á Evrópska efnahagssvæðinu nr. 944/2014 og vera CE merkt.

### CE merkingar

Leikföng sem ætluð eru börnum yngri en 14 ára eiga að vera CE merkt. CE merking vöru gefur til kynna að varan uppfylli þær lágmarkskröfur um öryggi og heilsuvernd sem settar eru fram í Evróputilskipunum. CE merkið er ekki öryggis- eða gæðastimpill heldur til staðfestingar á því að leikfangið uppfylli allar skilgreindar kröfur sem gerðar eru til framleiðslunnar samkvæmt CE staðli.

### Leikföng fyrir 0-3 ára

Leikföng sem kunna að vera hættuleg börnum yngri en þriggja ára (36 mánaða) skulu vera með viðvörun þar að lútandi ásamt ábendingu um hættuna sem viðvörunin lýtur sérstaklega að og upplýsingum um hvernig eigi að bregðast við þeirri hættu. Aldursviðvörunarmerking á að vera á leikfanginu sjálfu eða á umbúðum þess og ætti merkingin að vera myndræn eða í textaformi.

### Kokhólkur

Hafa skal í huga að ung börn stinga hlutum upp í sig. Nota skal kokhólk til að mæla smáhluti sem geta valdið köfnun hjá börnum. Kokhólkur ætti að vera til í öllum leikskólum. Kokhólkur er mælitæki sem notað er til að mæla stærð smáhluta sem getur valdið köfnun hjá yngri börnum. Sjá nánar á vef Neytendastofu.

## Nokkur atriði til athugunar við innkaup á leikföngum

Skólastjórnendur þurfa að velja leikföng sem börnin ráða við, sérstaklega hvað varðar stærð, hraða og jafnvægi. Forðast ætti leikföng og leiktæki sem ná miklum hraða. Gæta þarf sérstaklega að því að leikföng hafi ekki hvassar brúnir eða hvöss horn.

Segulleikföng eiga ekki að vera til staðar í leikskólum. Hættan við þessi leikföng er sú að ef barn gleypir fleiri en einn segul þá leita þeir hvor annan uppi og geta fest saman í maga eða þörmum með alvarlegum afleiðingum. Á umbúðum leikfanga með segli á að vera viðvörun sem varar við hættunni ásamt aldursviðvörun.

### Leikföng og annað að heiman

Mikilvægt er að starfsfólk leikskólans fylgist með því sem börn hafa með sér að heiman s.s. leikföng, smádót, lyf eða annað. Taka ber allt úr umferð sem getur skapað hættu fyrir börn. Leikskólinn skal setja sér reglur varðandi leikföng og annað sem kemur af heimilum barna.

### Trampólín

Mikilvægt er að lesa vel og geyma leiðbeiningar um rétta notkun trampólína innandyra. Trampólín eru framleidd fyrir mismunandi aldur barna. Ekki er æskilegt að börn á öðrum aldri en fram er tekið í leiðbeiningum framleiðanda noti trampólínið.

### Holukubbar

Holukubbar eru þungir trékubbar sem eru ætlaðir fyrir skapandi leik. Börn ættu aldrei að vera ein að leik með holukubba sökum þess hve þungir þeir eru. Kubbarnir hafa valdið slysum þegar þeir hafa fallið á fætur eða höfuð barna. Mikilvægt er að kenna börnum rétta umgengni með kubbana, bæði í leik og við frágang þeirra. Byggingar úr holukubbum ættu aldrei að vera hærri en í axlarhæð barna. Gæta skal þess að undirlag undir kubbunum sé til þess gert að draga úr hávaða sem kubbarnir valda.

## Námsumhverfi úti

Um öryggi á leikskólalóðum gildir reglugerð um öryggi leikvallatækja og leiksvæða og eftirlit með þeim nr. 942/2002. Reglugerðin tekur á öllum þáttum er lúta að öryggi barna. Hafa skal eftirfarandi í huga:

* Hindra þarf að börn geti hlaupið beint út af leiksvæði þar sem umferð er.
* Tryggja þarf góða lýsingu á leiksvæðum.
* Mikilvægt er að haga frágangi á grindverki og hliðum á lóðum leikskólans þannig að börnum stafi ekki hætta af.

### Lýsing

Í kringum leikskólann og á öllum leiðum að leikskólanum, hvort heldur er frá bílastæði, gönguleið eða hjólastígum þarf lýsing að vera jöfn, heildstæð og kröftug en ekki blindandi. Lýsing þarf að taka mið af öllum notendum.

### Ljósastaurar, girðingar og hlið úr járni

Ef girðingastaurar, ljósastaurar og hlið eru úr járni t.d. galvaniseruð, þarf að mála þau upp í 1,5 metra hæð því annars er hætta á að börn geti fest við þau tungu eða fingur í frosti.

### Ruslaskýli, tunnur og gámar

Ruslaskýli, tunnur og gámar sem eru staðsett upp við leikskólabyggingar geta haft ákveðna hættu í för með sér svo sem brunahættu vegna íkveikju í rusli og fallhættu ef börn nota þetta sem tröppur til að komast upp á byggingar.

### Hjólastandar

Hjólastandar eiga að vera staðsettir þar sem ekki er hætta á að fólk falli um þá, helst nokkrum metrum frá inngangi. Mikilvægt er að merkja svæðið í kringum þá þannig að sjóndaprir einstaklingar sjái þá.

### Umferð og bílastæði við skólalóð

Þegar barn byrjar í leikskólanum þarf að kynna forsjáraðilum barnsins aðkomu umferðar að leikskólanum. Slíkt felur í sér forvarnir og dregur úr líkum á að hætta skapist vegna umferðar á álagstímum.

### Göngustígar og gangstéttir

Göngustígar og gangstéttir eiga að vera með slétt yfirborð. Ef meira en 2 cm mishæð er til staðar er hætta á falli. Ef hættulegar misfellur eru komnar í gangstéttir eða göngustíga er mikilvægt að það sé lagað sem fyrst. Niðurföll á göngustígum/gangstéttum eiga að vera í sömu hæð og göngustígurinn/gangstéttin og hreinsuð reglulega til að koma í veg fyrir vatnstjón í byggingunni og hálkumyndun að vetrarlagi.

### Tröppur, rampar og handrið

Brattar tröppur með stutt eða langt niðurstig eru mjög hættulegar. Æskilegt er að handrið sé staðsett við tröppur. Ef brotnar upp úr þrepum eða þau losna þarf að gera við þau strax.

### Hálka

Mikilvægt er að huga að hálkuvörnum í kringum leikskólann. Skýr verkaskipting þarf að vera á meðal starfsfólks hvað hálkuvarnir varðar. Áður en starfsemi hefst í leikskólanum þarf að vera búið að hálkuverja. Sama gildir um snjómokstur. Þar sem því verður við komið ættu gönguleiðir að leikskólabyggingum að vera hálkuvarðar t.d. með hita undir gangstéttum/göngustígum. Ef ekki er hiti undir gangstéttum/göngustígum er mikilvægt að skólastjórnendur sjái til þess að leysa þann vanda með söltun eða sandburði. Æskilegt er að skólastjórnendur geri leiðbeiningar um hálkuvarnir í samvinnu við starfsfólk sveitarfélagsins sem bera ábyrgð á mannvirkjum í eigu sveitarfélagsins. Ganga þarf úr skugga um að leiðbeiningarnar séu virkar. Bílastæði geta oft verið mjög hál, því er mikilvægt að gerðar séu sambærilegar ráðstafanir þar.

### Leikvallatæki

Mikilvægt er að starfsfólk leikskólans kynni sér fyrir hvaða aldurshópa tækin eru hönnuð. Ef leiktæki á leikskólalóð hæfir ekki aldri ákveðins hóps barna er mikilvægt að þess sé gætt að þau leiki sér ekki í því.

# Eftirlit

Skólastjórnendur skulu tryggja reglubundna yfirlitsskoðun í leikskólanum. Tilgangur hennar er að greina strax hættur sem geta stafað af skemmdarverkum, notkun, sliti eða veðrun. Dæmi um þetta er hættulegt rusl, skemmd leikvallatæki, lausar festingar leikvallatækja og marka, slitnir hreyfihlutir, flísar, útistandandi naglar og skrúfur og óvarðar undirstöður. Markmiðið með skoðuninni er fyrst og fremst að tryggja öryggi barna á lóðinni. Mikilvægt er að framkvæma skoðun á lóð daglega áður en börn fara út að leika sér.

Skoða þarf reglubundið undirlag undir leiktækjum. Ef möl er notuð sem fallundirlag skal kanna hvort borist hafi grjót, timbur eða annað í mölina og fjarlægja það strax sé þess þörf, annars virkar öryggisundirlagið ekki ef barn fellur úr tækinu. Þar sem möl er notuð sem öryggisundirlag myndast oft hola t.d. undir rólum. Til að öryggisundirlagið virki þarf að raka mölina reglulega.

Sópa skal gangstéttir reglulega. Laus möl sem berst upp á gangstéttir er hættuleg og getur valdið slysi hjá börnum, foreldrum og starfsfólki.

Kanna þarf hvort vatn hafi safnast fyrir á lóðinni. Ef rekja má vatnssöfnun til stíflaðs niðurfalls skal tilkynna það til þeirra sem sjá um viðhald á lóðinni og girða svæðið af þar til búið er að laga niðurfallið. Gæta þarf þess að börn séu aldrei ein að leik við polla. Börn undir 4 ára geta drukknað í 2-5 cm djúpum polli. Það tekur barn einungis eina og hálfa mínútu að drukkna við slíkar aðstæður.

# Öryggi í ferðum á vegum leikskóla

Leikskólinn skal móta sér skýrt verklag um undirbúning og framkvæmd ferða utan leikskólans, til að tryggja öryggi barna í ferðum á þeirra vegum, þar sem meðal annars er hugað að fjölda barna og starfsmanna. Vinna þarf að skipulagningu ferða í góðu samstarfi við forsjáraðila þannig að þeir viti t.d. hvert förinni er heitið, dagskrá og tilgang ferðarinnar og hvaða búnað börnin þurfa að hafa meðferðis. Forsjáraðilar bera ábyrgð á að börnin séu klædd eftir veðri og aðstæðum.

Gott verklag er að óska skriflegs samþykkis foreldra fyrir þátttöku barna í ferðum á vegum leikskólans. Þegar ferðir eru skipulagðar þarf að gæta þess að ekki sé farið með börn á staði sem þau ráða illa við sökum aldurs eða þroska eins og í fjallgöngur eða á svæði sem þau eiga mjög erfitt með að fara um.

## Rútuferðir

Rútuferðir þarf að skipuleggja í samráði við forsjáraðila. Tryggja þarf að í bifreiðinni sé viðeigandi öryggisbúnaður. Mikilvægt er að tryggt sé eitt sæti fyrir hvert barn þannig að öll börn geti notað viðeigandi öryggisbúnað eins og lög og reglur gera ráð fyrir.

## Bátsferðir

Skólastjórnendur skulu skipuleggja bátsferðir tímanlega og kanna hvort viðkomandi bátur hafi leyfi til fólksflutninga en slíkir bátar og skip þurfa að vera með viðeigandi öryggisbúnað og fyrir hámarksfjölda farþega. Afla þarf samþykkis forsjáraðila fyrir slíkum ferðum. Við komu um borð í skipið eða bátinn skal sá sem er ábyrgðarmaður í ferðinni kynna sér hvar björgunarbúnað er að finna og kanna rýmingaráætlun.

## Sundferðir

Ákveði leikskólinn að fara í sundferð með leikskólabörn þarf að skipuleggja ferðina í samvinnu við forsjáraðila og með öryggi barnanna að leiðarljósi. Fara skal eftir reglugerð um hollustuhætti á sund- og baðstöðum nr. 814/2010.

## Akstur með börn í bílum starfsmanna

Sveitarfélagið ætti að setja sér reglur um hvort starfsfólki leikskólans sé heimilt að aka barni í eigin bíl eða ekki þegar minniháttar slys verða og barn þarfnast aðhlynningar og ekki næst í forsjáraðila. Ef slíkt er heimilað skal gengið úr skugga um að réttar tryggingar séu fyrir hendi. Einnig þarf að gæta þess að barnið noti viðeigandi öryggisbúnað samkvæmt reglugerð um notkun öryggis- og verndarbúnaðar í ökutækjum nr. 348/2007. Starfsmaður leikskóla ætti aldrei að vera einn þegar hann ekur barni til aðhlynningar heldur ætti annar starfsmaður að vera með í för til að sinna barninu þannig að ökumaður geti einbeitt sér að akstrinum. Í þeim sveitarfélögum sem heimila starfsfólki ekki að aka börnum í eigin bíl á heilsugæslu eða slysadeild þarf að hringja eftir leigubíl. Þau sveitarfélög sem eru með slíkar reglur ættu að ganga úr skugga um að bílarnir hafi viðeigandi öryggisbúnað sem hæfir aldri barna hverju sinni.

# Slys

Hér á landi verða alvarlegustu slysin á eða við heimili barna og má þar nefna að alvarlegustu brunaslysin verða á eða við heimili barna á leikskólaaldri.

## Að hefja skyndihjálp og sinna barni þar til sjúkrabíll kemur

Starfsfólk leikskólans hefur ekki heimild til að meðhöndla áverka, slíkt er í höndum lækna og hjúkrunarfræðinga og þeirra sem öðlast hafa til þess sérstakt leyfi. Hlutverk starfsfólks leikskólans, þegar slys ber að höndum, er að greina, koma í veg fyrir frekara líkamlegt tjón og koma barni til læknis en það er skilgreint sem skyndihjálp. Hafa ber í huga að:

* Skyndihjálp er veitt út frá mati á ástandi barnsins og því haldið áfram þangað til sjúkrabíllinn er kominn.
* Í þeim tilfellum þar sem viðkomandi ræður ekki einn við að veita skyndihjálp óskar hann eftir aðstoð nærstaddra.
* Þegar enginn er til aðstoðar, verður viðkomandi að reyna sitt besta og bíða rólegur þangað til sjúkrabíllinn kemur.

Í kafla 9.5 hér á eftir er fjallað nánar um hvernig starfsmenn eigi að bregðast við mismunandi áverkum.

## Að koma ró á svæðið – hinn slasaði gengur alltaf fyrir

Ef alvarlegt slys verður í leikskólanum eða í ferð á vegum hans er ekki óeðlilegt að það myndist ringulreið meðal starfsfólks og barna. Til að draga úr líkum á að slíkt ástand skapist er mikilvægt að leikskólinn hafi virka viðbragðsáætlun og æfi hana reglulega.

## Fyrstur á slysstað

Mikilvægt er að sá sem kemur fyrstur á slysstað taki yfir stjórnina hafi hann lokið námskeiði í skyndihjálp, ef ekki kallar hann til starfsmann sem lokið hefur námskeiði í skyndihjálp eða næsta yfirmann. Auk þess þarf hann að:

* Meta ástand þess slasaða út frá sinni kunnáttu í skyndihjálp.
* Afla upplýsinga frá hinum slasaða eða vitnum.
* Meta hvort hringja á í Neyðarlínu 112.
* Veita skyndihjálp.
* Meta hvort þörf sé á aðstoð annarra starfsmanna.

## Fjögur skref skyndihjálpar

* Tryggja öryggi og koma þannig í veg fyrir frekara slys.
* Meta ástand hins slasaða til að greina hvort um lífshættulegt ástand er að ræða eða ekki. Aðstæður á vettvangi og umkvartanir slasaðra gefa strax góða mynd af ástandinu.
* Kalla til hjálp, hringja í Neyðarlínuna 112.
* Veita viðeigandi skyndihjálp á rólegan og yfirvegaðan hátt.

## Greiningarstig áverka

1. **Lægsta stig:** Minniháttar skrámur og skurðir sem ekki þarfnast meðferðar á heilsugæslustöð eða á slysadeild. Sár sem starfsmaður má meðhöndla og setja á einfaldar umbúðir. Dæmi: grunnt klór, kæling á kúlu, skolun á sandi úr auga.
2. **Miðstig:** Áverki sem starfsmaður metur að þarfnist meðferðar á heilsugæslustöð eða slysadeild. Áverkinn er þess eðlis að forsjáraðilar geta farið með barnið á heilsugæslustöð, til tannlæknis eða á slysadeild. Dæmi: handleggsbrot, skurðir sem þarfnast saumaskapar, tannáverkar, heilahristingur. Þó þessir áverkar þarfnist ekki í fyrstu sjúkrabíls 112 geta þeir breyst í alvarlegt stig ef ástand barns versnar skyndilega. Það þarf starfsmaður að geta metið strax og hringt í Neyðarlínuna 112. Leiki vafi á alvarleika áverka skal kalla til sjúkrabíl.
3. **Alvarlegt stig:** Áverkar sem falla undir þetta eru t.d. stórir brunar, meðvitundarleysi vegna höfuðáverka eða annarra hluta, fótbrot/lærbrot, aðskotahlutur í öndunarvegi, hjarta og öndunarstopp. Mikilvægt er að starfsmenn bregðist fumlaust við og meti alvarleika ástandsins strax, virki viðbragðsáætlun, hefji viðeigandi skyndihjálparmeðferð og hringi strax í Neyðarlínuna 112.

## Hringt á sjúkrabíl og sjúkrakassi sóttur

Ef hringja þarf á sjúkrabíl er best að fá einhvern nærstaddan til að hægt sé að vera áfram hjá barninu, það veitir því öryggi. Í þeim tilfellum þar sem ástandið er lífshættulegt (hjarta- og öndunarstopp, meðvitundarleysi eða köfnun) og enginn nærstaddur verður starfsmaður sjálfur að hringja í Neyðarlínuna, 112.

Mikilvægt er að sá sem hringir geti gefið allar upplýsingar, H-in 3 (Hvar? Hver? Hvað?). Ef nauðsynlegt er að nota gögn úr sjúkrakassa má biðja þann sem fór í símann að taka hann með á bakaleiðinni. Ef það þolir ekki bið er mikilvægt að annar nærstaddur sé sendur að ná í sjúkrakassann.

## Hvernig á að hringja í Neyðarlínuna – 112

Það er grundvallaratriði að allt starfsfólk leikskólans kunni að hringja í Neyðarlínuna. Hér á landi er eitt neyðarnúmer fyrir sjúkrabíl, lögreglu og slökkvilið. Neyðarnúmerið er 112, EINN EINN TVEIR en ekki hundrað og tólf. Athugið að ef hringt er úr heimasíma birtist strax á skjá Neyðarlínunnar hvaðan er hringt þ.e.a.s. nafn leikskólans, heiti götu, hús- og póstnúmer hans. Ef hringt er úr farsíma kemur staðsetning símans ekki upp á skjá Neyðarlínunnar.

Mikilvægt er að sá sem hringir í 112 gefi þeim sem svarar yfirlit yfir ástandið á fyrstu 30 sekúndum samtalsins en það eru H-in þrjú: • H – HVAR VARÐ SLYSIÐ? NAFN LEIKSKÓLANS, HEIMILISFANG OG NÁKVÆMARI STAÐSETNING Á BARNI (mikilvægt er að taka fram ef barnið er úti á lóð og þá hvar, sérstaklega þar sem lóðir eru stórar). • H – HVER ER ÞAÐ SEM HRINGIR (kynna sig með fullu nafni og taka strax fram að verið sé að hringja úr leikskóla)? • H – HVAÐ KOM FYRIR, ALDUR OG KYN, HVER ER LÍÐAN VIÐKOMANDI (dæmi: Hinn slasaði heitir Jón Jónsson og er 5 ára, hann féll úr rólu og er mögulega fótbrotinn).

## Viðbrögð gagnvart vitnum og öðrum börnum á slysstað

Mikilvægt er að færa börn af svæðinu sem fyrst þannig að þau þurfi ekki að horfa upp á hið slasaða barn. Starfsfólk leikskólans skal kanna hvaða börn urðu vitni að slysinu. Það þarf að tala sérstaklega við þau undir rólegum kringumstæðum og útskýra á sem einfaldastan hátt og út frá þroskaforsendum þeirra hvað gerðist, hvert var farið með þann slasaða (ef við á) og hver var útkoman. Útskýra þarf fyrir öllum börnum leikskólans það sem gerðist.

Mikilvægt er að öll börn fái réttar upplýsingar hjá hinum fullorðnu. Lítil börn túlka hluti eins og þau sjá þá en niðurstaða túlkunar þeirra er oft röng og ekki er óeðlilegt að þau verði hrædd vegna þess sem þau horfðu upp á og skilja ekki. Því er mikilvægt að allt starfsfólk leikskólans sé meðvitað um þetta og taki strax á málum til að draga úr hræðslu þeirra.

* Tryggja þarf að ekkert barn telji sig ábyrgt fyrir því sem gerðist og sitji uppi með sektarkennd. Ábyrgðin er alltaf hjá hinum fullorðnu.
* Í þeim tilfellum þar sem um lífshættulega áverka er að ræða og tvísýnt er um útkomu hjá slasaða barninu er mikilvægt að fá inn aðila sem uppfyllir öll skilyrði um áfallahjálp. Þetta er sérstaklega mikilvægt í þeim tilfellum þar sem börn láta lífið.
* Ef slasaða barnið er fjarverandi í einhvern tíma er mikilvægt að leyfa félögum þess í leikskólanum að fylgjast með framvindu mála. Það er einnig mikilvægt fyrir hið slasaða barn að vera í samskiptum við leikskólann og félaga með bréfasendingum eða öðrum hætti.
* Í þeim tilfellum þar sem kallaður hefur verið til sjúkrabíll er algengt að lögregla komi einnig með. Það getur valdið ótta hjá börnum, því eru allar útskýringar til barnanna nauðsynlegar. Ef því verður við komið er æskilegt að lögreglan komi inn á deild til barnanna og kynni sig og spjalli við þau.
* Mikilvægt er að láta forsjáraðila vita, áður en þeir sækja börn sín, að kalla hafi þurft til sjúkrabíl og skýra frá helstu staðreyndum. Börn vilja gjarnan tala um það sem þau hafa upplifað og því mikilvægt að forsjáraðilar hafi réttar upplýsingar til að geta rætt við börn sín og hjálpað þeim að jafna sig á því sem þau upplifðu.

## Tilkynning til foreldra um slys á barni

Mikilvægt er að leikskólinn setji sér verklagsreglur um tilkynningar til forsjáraðila um slys á barni.

### Slys sem ekki eru talin lífshættuleg

Öll slys sem ekki eru talin lífshættuleg t.d. beinbrot og skurðir eru tilkynnt beint til forsjáraðila af starfsfólki leikskólans. Æskilegt er að deildarstjóri barnsins, aðstoðarleikskólastjóri eða leikskólastjóri sjái um að hringja í forsjáraðila. Mikilvægt er að sá starfsmaður sem hringir viti nákvæmlega um ástand barnsins og hver viðbrögð leikskólans hafi verið fram að símtalinu, til dæmis hvort hringt hefur verið á sjúkrabíl eða leitað ráða hjá heilsugæslu.

### Lífshættulegt ástand

Mikilvægt er að sveitarfélagið setji sér verklagsreglur um tilkynningu til forsjárðila vegna alvarlegra og lífshættulegra slysa á börnum í leikskólanum. Leikskólastjóra ber að kynna sér þær verklagsreglur sem gilda í sveitarfélaginu. Ef ástand barnsins er lífshættulegt (barnið er í hjarta- og öndunarstoppi eða meðvitundarlaust) þarf að vinna samkvæmt verklagsreglum sveitarfélagsins. Æskilegt er að tilkynning til forsjáraðila komi frá áfallateymi slysadeildar eða sambærilegu teymi á hverju svæði fyrir sig.

## Eftir slys

Eftir að slys hefur átt sér stað er mikilvægt að fara yfir skráningar á slysinu og öryggisatriði leikskólans. Leikskólastjóri skal leiðbeina deildarstjórum leikskólans um skráningar á slysum og fela þeim að skrá öll slys á slysaskráningarblað í samræmi við gefin fyrirmæli.

### Skráning slysa í leikskólanum

Mikilvægt er að öll slys sem verða á börnum í leikskólanum séu skráð á tiltekið slysaskráningarblað. Skráning slysa er mikilvægur hluti af innra og ytra eftirliti leikskólans. Leikskólastjóra ber að taka saman í lok hvers árs hvar, hvenær og hvernig slys hafa átt sér stað og skoðar t.d. hvar hættur í leikskólanum er að finna eða hvort eftirlit starfsfólks með börnum sé fullnægjandi.

### Hvenær á að skrá slys í leikskólanum?

Öll slys þar sem barn hefur hlotið það mikinn áverka að það þarfnast meðferðar hjá tannlækni, slysadeild, barnaspítala, heilsugæslustöð eða hjá sérfræðingi, ber að skrá á slysaskráningarblað. Ekki er ástæða til að skrá alla áverka. Minniháttar áverka þar sem ekki er hætta á frekari afleiðingum þarf ekki að skrá eins og kúlu á enni, skrámur, grunnt klór og skolun á sandi úr auga. Í þeim tilfellum þar sem leikskólastjóri óskar eftir því að slys sé skráð skal það gert.

### Að hverju þarf að gæta þegar skráð er?

Mikilvægt er að við skráningu á slysaskráningarblaðið sé skráð hver var endanlegur meðferðaraðili og hver áverkagreiningin var. Slysaskráningarblað þar sem þessar upplýsingar vantar er ekki fullgilt. Ef ekki er hægt að skrá það strax verður að bíða eftir að forsjáraðili láti vita hver/hverjir meðferðaraðilar voru og hver endanleg sjúkdómsgreining var. Deildarstjóri skal sjá til þess að skráningarblaðið sé fullgilt og upplýsa leikskólastjóra um atvikið og skráningarblaðið við fyrsta tækifæri. Leikskólastjóri ber ábyrgð á verklagi um frágang þessara blaða og tryggir að þeim sé framfylgt.

### Undirritun foreldra á slysaskráningarblaðið og afrit af því

Meginreglan er að forsjáraðilar þurfa ekki að kvitta á slysaskráningarblöðin nema sveitarfélagið hafi sett um það reglur að svo skuli vera. Hins vegar er nauðsynlegt að forsjáraðili kvitti á slysaskráningarblaðið í þeim tilfellum þar sem starfsmaður leikskólans hefur metið áverkann á þann hátt að það þurfi að fara með barnið til læknis/hjúkrunarfræðings en forsjáraðili ákveður að fara ekki eftir þeim tilmælum. Er þetta gert til að tryggja að ekki verði hægt að koma síðar og halda því fram að starfsfólk leikskólans hafi ekki áttað sig á alvarleika áverkans.

Forsjáraðilum er heimilt að skoða slysaskráningarblaðið og fá afrit af því. Slysaskráningarblaðið er trúnaðarmál og má því ekki afrita né afhenda það öðrum en þeim sem hafa heimild til að skoða það s.s. heilbrigðiseftirlitinu sem ber að skoða þessi blöð til að kanna fjölda slysa og ástæður þeirra sem hluta af sínu ytra eftirliti. Ef beðið er um skráningarblaðið af öðrum þarf leyfi forsjáraðila. Tilgangur beiðninnar þarf að vera skýr, s.s. ef verið er að vinna rannsóknir. Mikilvægt er að einungis þeir sem uppfylla allar kröfur um rannsóknarheimildir og meðferð persónuupplýsinga fái aðgang að slysaskráningarblöðum í rannsóknarskyni.

### Hvað er gert við slysaskráningarblöðin?

Leikskólastjóri ber ábyrgð á að slysaskráningarblöð séu varðveitt og aðgengileg á meðan barnið dvelur þar. Við útskrift þess skal leikskólastjóri sjá til þess að blaðið fari í varðveislu í skjalasafni sveitarfélagsins. Slysaskráningarblöðin þurfa að vera aðgengileg ef forsjáraðilar eða barnið sjálft þurfa á þessum upplýsingum að halda síðar á lífsleiðinni samkvæmt lögum um Þjóðskjalasafn nr. 66/1985.

## Lögregluskýrsla

Ef alvarlegt slys verður í leikskólanum eða slys sem veldur barni áverka sem hugsanlega getur tekið sig upp síðar á ævinni er mikilvægt að gera lögregluskýrslu. Lögregluskýrsla greiðir fyrir afgreiðslu hjá tryggingarfélögum. Skýrslan er varðveitt hjá lögreglu. Leikskólastjóri getur óskað eftir afriti af henni ef þörf krefur.

Leikskólastjóri ber ábyrgð á að lögregluskýrsla sé gerð. Hægt er að óska eftir því að hún sé gerð eftir á. Til að hægt sé að meta hvenær á að gera lögregluskýrslu þarf oft að bíða eftir að læknisskoðun hafi farið fram. Ef gerð er lögregluskýrsla á að upplýsa foreldra og fræðslustjóra sveitarfélagsins um það.

### Slys á börnum sem gera skal lögregluskýrslu fyrir:

* Öll alvarleg slys t.d. áverkar á innri líffærum, drukknun, umferðarslys.
* Höfuðhögg. Heilahristingur, brot, umtalsverð blæðing, bjúgur eða annar alvarlegur áverki.
* Brunaslys. Ef meira en 8-10% af líkamanum er brenndur og sár eru djúp.
* Öll beinbrot. Sama hversu lítil þau virðast vera. Komi í ljós að grunur um beinbrot er ekki réttur og barnið hefur aðeins tognað illa þá er óþarfi að gera lögregluskýrslu.
* Tannáverkar. Alla áverka á tönnum þar sem staðfest er eða grunur er um að fullorðinstennur hafi skaddast.
* Augnáverkar. Allir alvarlegir augnáverkar t.d. skert sjón.
* Klemmuáverkar. T.d. fingur fer af eða hangir á húðpjötlu.

## Endurskoðun öryggismála eftir slys

Eftir slys er mikilvægt að fara vel yfir það sem gerðist og kanna hvort unnt hefði verið að fyrirbyggja það. Áður en farið er í slíka vinnu þarf að ganga úr skugga um að starfsfólk sem hlut á að máli eigi ekki um sárt að binda. Ef einhverjum starfsmönnum líður illa er mikilvægt að þeir fái viðhlítandi áfallahjálp áður en greiningarvinnan á sér stað. Æskilegt er að árlega sé gerð skrifleg áætlun um öryggi og heilbrigði í leikskólanum sem byggir á áhættumati. Við áhættumat þurfa starfsmenn að vera vakandi fyrir umhverfi sínu með tilliti til slysavarna og bregðast við með viðeigandi hætti til að fyrirbyggja slys. Mikilvægt er að starfsmenn upplýsi leikskólastjóra um atvik sem túlka má sem „næstum því slys“ til að koma í veg fyrir að það endurtaki sig.

## Viðtal við foreldra eftir alvarlegt slys

Þegar niðurstöður könnunar á slysi liggja fyrir er mikilvægt að leikskólastjóri bjóði forsjáraðilum barnsins sem slasaðist viðtal. Í viðtalinu er farið yfir athugun leikskólans á tildrögum slyssins og hvað leikskólinn hyggst gera í framhaldinu. Með því að fara yfir það sem gerðist með forsjáraðilum og að segja þeim frá hvað gert hefur verið í kjölfarið eykst öryggistilfinning forsjáraðila og traust þeirra til leikskólans. Því er mikilvægt að halda ekki upplýsingum sem skipta máli frá forsjáraðilum.

### Foreldraráð og foreldrafélag

Mikilvægt er að forsjáraðilum, foreldraráði og foreldrafélagi sé tilkynnt um stöðu öryggismála í leikskólanum og að foreldraráði sé greint frá alvarlegum atvikum sem upp koma. Eftirlitsskýrslur heilbrigðiseftirlits ættu að vera aðgengilegar fyrir forsjáraðila.

## Tilkynning á slysi - Hvert ber að tilkynna?

Mikilvægt er að ákveðin slys sem verða á börnum í leikskólanum séu tilkynnt til þeirra aðila er málið varðar. Þau slys sem þarf að tilkynna eru skilgreind í kafla 8.11.1

### Tilkynning til sveitarfélagsins

Tilkynna á öll alvarleg slys til sveitarfélagsins til að tryggja að það hafi yfirlit yfir öll meiriháttar slys og geti gert viðeigandi ráðstafanir. Sveitarfélagið ber ábyrgð á því að öryggi barna sé tryggt. Tilkynningar ber að senda til fræðslustjóra sveitarfélagsins.

### Heilbrigðiseftirlit

Heilbrigðiseftirlitið í sveitarfélaginu veitir leikskólanum starfsleyfi að uppfylltum ákveðnum skilyrðum. Starfsleyfisskilyrðin taka m.a. á öryggi og slysavörnum, húsnæði og búnaði, leikföngum, lóð, leikvallatækjum og leiksvæði, skráningu slysa og reglubundnu innra eftirliti.

Ef rekja má slys til vanbúnaðar/bilunar á húsnæði, lóð eða öðrum þáttum sem fram koma í starfsleyfisskilyrðum leikskólans skal tilkynna viðkomandi heilbrigðiseftirliti um slysið.

### Tilkynningar til tryggingafélaga

Mikilvægt er að leikskólastjóri hafi upplýsingar um hvar leikskólinn er tryggður og yfirlit yfir þær tryggingar sem samningar liggja fyrir um. Sérstaklega er það mikilvægt þegar kemur að slysatryggingum barna. Í þeim tilfellum þar sem slys á barni er þess eðlis að gera þarf lögregluskýrslu þarf að tilkynna slysið til viðkomandi tryggingafélags. Um er að ræða þau tilfelli þar sem eftirmál geta orðið vegna slyssins og því nauðsynlegt að slysatilkynning sé skilvirk til að réttindi barns séu tryggð síðar.

Einnig getur þurft að tilkynna til tryggingafélags af öðrum ástæðum. Dæmi: Barn er flutt með sjúkrabíl vegna gruns um fótbrot. Í ljós kemur að barnið hefur tognað og því ekki um alvarlega áverka að ræða og því ekki nauðsynlegt að gera lögregluskýrslu. Nauðsynlegt getur verið í þessu tilfelli að tilkynna atvikið til tryggingarfélagsins vegna tryggingarmála.

# Almannavarnir og eldvarnir

Almannavarnir snúast um það skipulag og stjórnkerfi sem er virkjað á hættustundu. Samkvæmt 1. gr. laga um almannavarnir nr. 82/2008 er markmið þeirra að skipuleggja og framkvæma ráðstafanir sem miða að því að koma í veg fyrir eða takmarka, eftir því sem unnt er að almenningur verði fyrir líkams- eða heilsutjóni og umhverfi og eignir verði fyrir tjóni af völdum náttúruhamfara eða af mannavöldum, farsótta eða hernaðaraðgerða eða af öðrum ástæðum. Sjá nánari upplýsingar á www.almannavarnir.is

## **Rýming**

Ef lögreglustjóri gefur út fyrirmæli um rýmingu er öllum sem staddir eru í leikskólanum skylt að rýma bygginguna. Almannavarnir í héraði opna fjöldahjálparstöð og halda skráningu um dvalarstaði fólks þar til því er heimilt að fara til síns heima. Mikilvægt er að leikskólinn geri ítarlega rýmingaráætlun þar sem ábyrgð og verkefni starfsmanna við rýmingu leikskólans eru skilgreind.

## Eldvarnir

Eldvarnirnar miða fyrst og fremst að því að tryggja líf og heilsu barna og starfsmanna. Eldvarnir geta einnig dregið verulega úr tjóni á eignum.

## Náttúruvá

Íslendingar hafa oft þurft að takast á við óblíð náttúruöflin og hættulegar afleiðingar þeirra. Eldgos með tilheyrandi hraunrennsli, öskufalli og jafnvel jökulhlaupi, aurskriður, sjávarflóð og snjóflóð, jarðskjálftar, óveður og kuldi hafa bæði valdið manntjóni og fjárhagsskaða.

Á heimasíðu Umhverfisstofnunar eru upplýsingar um loftgæði og svifryk. Þar er einnig að finna upplýsingar um mælingar á svifryki.

Eldgos geta hafist fyrirvaralaust, en gera þó oftast boð á undan sér, t.d. með jarðskjálftum sem greinast á mælum Veðurstofu Íslands og fleiri stofnana. Nánari upplýsingar er að finna á www.almannavarnir.is Upplýsingar um loftgæði tengt öskufalli og fleiru er meðal annars að finna á heimasíðu Umhverfisstofnunar.

### Viðbrögð við jarðskjálfta

Við jarðskjálfta getur verið hættulegt að hlaupa út úr byggingu. Leita skal skjóls og vera kyrr á öruggum stað innandyra t.d. úti í horni við burðarveggi fjarri gluggum. Viðbrögð við jarðskjálfta ættu að vera:

* Krjúpa, skýla höfði og halda sér í ef ekki er unnt að komast á opið svæði.
* Fara út í horn burðarveggja, KRJÚPA, SKÝLA höfði og HALDA sér ef unnt er.
* Fara í hurðarop, KRJÚPA, SKÝLA höfði og HALDA sér.
* Fara undir borð, KRJÚPA, SKÝLA höfði og HALDA í borðfót.
* Nánari upplýsingar er að finna á www.almannavarnir.is